‘ภัยพิบัติ’สั่งเกาะติดเบี้ยรับประกันภัยต่อ
สั่งตั้งอนุกรรมการฯ ติดตามเบี้ยประกันภัยต่อต่างประเทศ
29 มี.ค. 2555

สั่งตั้งอนุกรรมการฯ ติดตามเบี้ยประกันภัยต่อต่างประเทศ 
น.ส.ยิ่งลักษณ์ ชินวัตร นายกรัฐมนตรี เป็นประธานในพิธีเปิดตัว “กรมธรรม์ประกันภัยพิบัติ” ที่ให้ความคุ้มครองภัยพิบัติ 3 ภัย ได้แก่ น้ำท่วม แผ่นดินไหว และลมพายุ โดยจะเริ่มขายกรมธรรม์ให้แก่กลุ่มบ้านที่อยู่อาศัย กลุ่มเอสเอ็มอี และกลุ่มอุตสาหกรรม ผ่านบริษัทประกันวินาศภัยทั้งระบบ 54 บริษัท ตั้งแต่วันที่ 28 มี.ค.เป็นต้นไป
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) ระบุว่า คณะกรรมการกองทุนส่งเสริมการประกันภัยพิบัติ ได้แต่งตั้งอนุกรรมการขึ้นมา 1 ชุด ทำหน้าที่ติดตามอัตราเบี้ยรับประกันภัยต่อในต่างประเทศ และเสนอให้คณะกรรมการอนุมัติซื้อประกันภัยต่อในอัตราเบี้ยประกันที่เหมาะสม
“กองทุนประกันภัยพิบัติจะไม่รับความเสี่ยงไว้นานเกินเหตุ แต่จะหาจังหวะเข้าซื้อประกันภัยต่อในอัตราเบี้ยประกันที่เหมาะสม ซึ่งเวลานี้ทิศทางอัตราเบี้ยประกันลดลงต่อเนื่อง” นายประเวช ระบุ
นายประเวช เชื่อมั่นว่าเมื่อแผนลงทุนระบบบริหารจัดการน้ำ 3.5 แสนล้านบาทแล้วเสร็จ อัตราเบี้ยประกันภัยน้ำท่วมและเบี้ยประกันภัยต่อจะลดลงสู่ระบบปกติ แต่คงไม่กลับไปอยู่ที่ 0.02% เหมือนเมื่อก่อนน้ำท่วมแน่ ล่าสุดอัตราเบี้ยประกันภัยต่อลดลงมาอยู่ที่อัตรา 3% จาก 10% ก่อนหน้านี้